- Jon
- ←
- 14
- →

14
Iesu Ga Lox Amenemen Lavaun Pinivu Ren
1 * Jo 14:27Iesu ga lok ti lavaun pinivu ren keretna, “Nemen gat lebelen nimi na bulu. Mina nunu at ne Moroa, la mina nunu bok tarak. 2 Buaang lengkontaogu lixilik mo i nemen at loogu at ne Tamak. Mo dola kopmen, nia gita ba tong i rinimi. Anat pas ugo xusu ana lox agagas li lengkot tinimi. 3 * Jo 12:26; 17:4Dola anat pas ugo, ana lox agagas tengkot tinimi, la anabamlong bok la ana lam ka nimi ri mo lemenemen nenia ana nemen teren kusu nemi bok minaba nemen eburu minia. 4 Nemi miklen langas ti mo lemenemen nenia anat pas uve.”
Iesu, Neni Langas Ti Ne Temen
5 Tomas ga lok ti ne Iesu, “Leeme Silok, maxoklen i do unat pas ua, kuren la mabaklen langas kereva?”
6 * Jo 11:25; Ro 5:1-2; Ib 10:20Iesu ga vorang i rin, “Nenia Langas, Luruturun mi Lorooro. Kopmen teta naba vot pasa ne Tamak at tangas petpes, ketla atarak kusuk mun. 7 * Jo 8:19Dola miklen avukar ia, minabaklen avukat bok ne Tamak. I ruka i mo lingina, miklen ba i la mira ven ba i.”
8 Pilip ga lok, “Leeme Silok, una lox ase nama mi ne Tamam la ni naba epovo atnama.”
9 * Jo 12:45; Kl 1:15; Ib 1:3Iesu ga lok tin keretna, “Pilip, aga nemen amisik eburu minu la nu xovisi unaklen ia do? Do lara ira ven pam ia, neni ira ven pam ne Tamak. Ixo epovo do una tong i do, una lox ase nama mi ne Tamam. 10 * Jo 12:49; 14:24Kereva, uxo nunu do nia a nemen at ne Tamak, la ne Tamak i nemen tarak? Levelinga a paase i rinimi kopmen atarak axa. Ketla at ne Tamak axa, i nemen tarak neni gak lok mo leven gugu. 11 * Jo 10:38; 14:20Mina nunu at levelinga a tong i do, nenia a nemen at ne Tamak la neni i nemen tarak. Dola kopmen, mina nunu rak mumu levempanga sangsangu nia agak lox i. 12 * Mk 16:19-20A tong tuturun i rinimi do nege i nunu rak, neni naba lok levempanga i ngan nia agak lox i. Neni naba lok levempanga i silok aleng ti mo levempanga nia agak lox i, mila nia anat pas uto vana at ne Tamak. 13 * Mt 7:7; Jo 15:16La do mina sing ti tevempanga xeneng at laasen tarak, anaba lox epovo i, xusu nenia Nitna ne Moroa, anaba lox asilok laasen at ne Tamak. 14 Minaba ngising ti levempanga nemi mi vara rin keneng at laasen tarak, la nia anaba lox i. 15 * Jo 15:10; 1 Jo 5:3Do mina vavara aleng ia, minaba lok levempanga nia a tong i.”
Iesu Ga Vaase Ali Mi Lovotpot At Loroonan Kaala
16 * Jo 14:26; 15:26; 16:7La ne Iesu ga lok bok, “Nia anaba sing ne Tamak, la neni naba raba bok nemi mi lara laradi loklok tooro, la neni naba nemen eburu amisik minimi. 17 * Mt 10:20; Jo 16:13; Ro 8:26Neni Loroonan Kaala at luruturun. Limixin at na lavatbung menemen dixo epovo na siam ka i, mila kopmen dina ven kibis i xopla dinaklen i. Ketla nemi miklen i mila neni i nemen eburu minimi la neni naba nemen keneng atnemi. 18 * Jo 14:3Dola ana onon, a noxo ke xepe nimi ngan lubungkarun, ketla anabamlong bok ude saparap nimi. 19 * Jo 16:16Noxo lox abao la limixin at na lavatbung menemen di noxo ven bok ba ia, ketla nemi minaba ven ia. Nenia anaba roo xat amlong, kuren la nemi bok minaba rooro avolo. 20 * Jo 17:21-23Dola mo laaleng na vot, minabaklen ka i do nenia a nemen eburu mi ne Tamak la nemi mi nemen tarak, kerekngan mun nenia a nemen keneng atnimi. 21 * Jo 15:10; 16:27Do nege na siam ka levelinga rak la na ronga res teren, neni laradi i vavara aleng ia. La ne Tamak naba vavara aleng nege tara do na vavara aleng ia. La nenia bok anaba vavara aleng i la ana lox asuvos ia rin.”
22 * Gu 10:41-42Judas (kopmen ne Judas Iskariot) ga sue i, “Leeme Silok, naba lok kereva la una lok nama xusu mana ven u, la kopmen limixin at na lavatbung menemen?”
23 * Mt 18:20; Jo 13:34; 2 Ko 6:16; Ep 3:17Iesu ga vorang i rin keretna, “Do nege i vavara aleng ia, neni naba ronga res at levenanasa rak. Ne Tamak naba vavara aleng i, la nema mi ne Tamak, manaba esuuxun min la mana nemen eburu min. 24 * Jo 7:16Do nege xopmen na vara ia, neni noxo ronga res at levenanasa rak. La mo levenanasa miga ronga vam i, kopmen atarak, ketla boro at ne Tamak ni ga riki ia.
25 Agara tong pam na levelinga rinimi at na levenaleng nenia a nemen eburu minimi. 26 * Jo 14:16Ketla laradi loklok tooro, ni Loroonan Kaala ne Tamak naba riki i xeneng at laasen tarak. Neni naba anasa nimi mi levempanga vipis axap la naba vaase aronga nemi ri levempanga agara tong pam i rinimi. 27 * Jo 14:1; 16:33; Pl 4:7Lenmila rak na nemen maxeneng atnimi. Limila rak ana raba nimi min. Axo raba i na i ngan limixin at na lavatbung menemen dim taba i xuren. Nemen mita bulu la mina marat.
28 * Jo 14:3; 16:28; 20:17; Lu 24:52Mia ronga vam levelinga rak keretna. ‘Ana on basinge nimi, ketla anabamlong bok ude saparap nimi.’ Do mina vavara aleng ia, minaba momo aleng do nenia anat pas uto at ne Tamak, mila neni i silok aleng tia. 29 * Jo 13:19Agara tong avot pam na levempanga rinimi. Do na levempanga na vot, minaba nunu ba at na lempapaase rak. 30 * Jo 12:31; 16:11; Ep 2:2A noxo vaase babaalom eburu bok minimi mila laradi gomgo at na lavatbung menemen monga na vot. Kopmen tololos teren mavana rak. 31 * Jo 10:18; 12:49; Mt 26:46Ketla limixin at na lavatbung menemen dinabaklen ka i do a vavara aleng ne Tamak, la nia ak lok levempanga axap kerekngan neni ga tong i ria. Dik ta mo, ata vas kaxat basinge na lenep.”

- Jon
- ←
- 14
- →

*14:1: Jo 14:27

*14:3: Jo 12:26; 17:4

*14:6: Jo 11:25; Ro 5:1-2; Ib 10:20

*14:7: Jo 8:19

*14:9: Jo 12:45; Kl 1:15; Ib 1:3

*14:10: Jo 12:49; 14:24

*14:11: Jo 10:38; 14:20

*14:12: Mk 16:19-20

*14:13: Mt 7:7; Jo 15:16

*14:15: Jo 15:10; 1 Jo 5:3

*14:16: Jo 14:26; 15:26; 16:7

*14:17: Mt 10:20; Jo 16:13; Ro 8:26

*14:18: Jo 14:3

*14:19: Jo 16:16

*14:20: Jo 17:21-23

*14:21: Jo 15:10; 16:27

*14:22: Gu 10:41-42

*14:23: Mt 18:20; Jo 13:34; 2 Ko 6:16; Ep 3:17

*14:24: Jo 7:16

*14:26: Jo 14:16

*14:27: Jo 14:1; 16:33; Pl 4:7

*14:28: Jo 14:3; 16:28; 20:17; Lu 24:52

*14:29: Jo 13:19

*14:30: Jo 12:31; 16:11; Ep 2:2

*14:31: Jo 10:18; 12:49; Mt 26:46

© 1995, 2011 WBT